b'\n_START_ARTICLE_\nKrma, Julijske Alpe\n_START_PARAGRAPH_\nKrma je najvzhodnej\xc5\xa1a in najdalj\xc5\xa1a izmed treh ledeni\xc5\xa1kih alpskih dolin pri Mojstrani na Gorenjskem (zahodno od Krme je dolina Kot in nato \xc5\xa1e Vrata). Krma je izhodi\xc5\xa1\xc4\x8de za mnoge pohode in gorske vzpone v Triglavskem narodnem parku, pribli\xc5\xbeno na dveh tretjinah doline se nahaja Kovinarska ko\xc4\x8da v Krmi (892 m). Dolina v zgornjem poteku nima vodnih izvirov, pojavijo se \xc5\xa1ele na prehodu v dolino Radovna ob njenem izteku._NEWLINE_Na vzhodni strani se nad Krmo dvigajo vrhovi: Debela pe\xc4\x8d (2014 m), Lipanski vrh (1965 m), Debeli vrh (1959 m), Mali Dra\xc5\xa1ki vrh (2132 m), Veliki Dra\xc5\xa1ki vrh (2240 m) in Tosc (2273 m); na zahodni strani pa Macesnovec (1927 m), Luknja pe\xc4\x8d (2248 m) in Rjavina (2532 m).'